Document ID: 32003R0118

Komisijas Regula (EK) Nr. 118/2003
(2003. gada 23. janvāris),
ar kuru nosaka eksporta kompensācijas par liellopu gaļu un groza Regulu (EEK) Nr. 3846/87, ar ko izveido lauksaimniecības produktu nomenklatūru eksporta kompensācijām, un Regulu (EK) Nr. 1445/95 par pieteikšanās noteikumiem importa un eksporta licenču saņemšanai liellopu gaļas nozarē
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1254/1999 par liellopu gaļas tirgus kopīgo organizāciju [1], kurā jaunākie grozījumi izdarīti ar Komisijas Regulu (EK) Nr. 2345/2001 [2], un jo īpaši tās 33. panta 12. punktu,
tā kā:
(1) Regulas (EK) Nr. 1254/1999 33. pants paredz, ka starpību starp minētās regulas 1. pantā uzskaitīto produktu cenu pasaules tirgū un šo produktu cenu Kopienā drīkst atlīdzināt ar eksporta kompensāciju.
(2) Regulā (EEK) Nr. 32/82 [3], kurā jaunākie grozījumi izdarīti ar Regulu (EK) Nr. 744/2000 [4], Regulā (EEK) Nr. 1964/82 [5], kurā jaunākie grozījumi izdarīti ar Regulu (EK) Nr. 2772/2000 [6], un Regulā (EEK) Nr. 2388/84 [7], kurā jaunākie grozījumi izdarīti ar Regulu (EEK) Nr. 3661/92 [8], ir izklāstīti nosacījumi, ar kādiem piešķir īpašas eksporta kompensācijas par dažiem liellopu gaļas izcirtņiem un liellopu gaļas konserviem.
(3) Minēto noteikumu un kritēriju piemērošana paredzamajos liellopu gaļas tirgus apstākļos paredz, ka kompensāciju nosaka tā, kā tas noteikts tālāk tekstā.
(4) Vienkāršošanas labad eksporta kompensāciju vairs nedrīkst piešķirt par tādu kategoriju dzīviem dzīvniekiem, kurus izved uz trešām valstīm niecīgā daudzumā. Turklāt, ņemot vērā vispārējās rūpes par dzīvnieku labturību, pēc iespējas jāierobežo eksporta kompensācijas par kaujamiem dzīvniekiem. Tādējādi eksporta kompensācija par šādiem dzīvniekiem jāpiešķir tikai attiecībā uz trešām valstīm, kuras kultūras un/vai reliģisko apsvērumu dēļ tradicionāli ieved lielā skaitā dzīvniekus kaušanai. Kas attiecas uz dzīviem dzīvniekiem pavairošanai, eksporta kompensāciju, lai nepieļautu tās izmantošanu savtīgos nolūkos, piešķir tikai par telēm un govīm, kuru vecums nepārsniedz 30 mēnešus.
(5) Attiecībā uz dažiem galamērķiem ir ieteicams piešķirt eksporta kompensāciju par noteiktu svaigu vai dzesinātu gaļu, kas iekļauta pielikumā ar KN kodu 0201, par noteiktu saldētu gaļu, kas iekļauta pielikumā ar KN kodu 0202, par noteiktu gaļu vai subproduktiem, kas iekļauti pielikumā ar KN kodu 0206, un par citiem konkrētiem izstrādājumiem vai konserviem no gaļas un subproduktiem, kas iekļauti pielikumā ar KN kodu 16025010.
(6) Ņemot vērā lielās atšķirības, kas piemīt produktiem ar produktu kodiem 0201209097/00 un 0202209091/00, par kuriem pienākas kompensācija, tā jāpiešķir tikai tad, ja kaulu svars nepārsniedz vienu trešdaļu no izcirtņu svara.
(7) Attiecībā uz sālītu un žāvētu liellopu gaļu, ar kauliem vai bez kauliem, pastāv ierastās tirdzniecības plūsmas uz Šveici. Nodrošinot vajadzīgo tirdzniecības apjomu, kompensācijas lielumam jābūt tādam, lai nosegtu starpību starp cenām Šveices tirgū un eksporta cenām dalībvalstīs.
(8) Attiecībā uz dažiem citiem gaļas izcirtņiem un gaļas vai subproduktu konserviem, kuri norādīti pielikumā ar KN kodiem no 16025031 līdz 16025080, Kopienas līdzdalību starptautiskajā tirdzniecībā var saglabāt, piešķirot kompensāciju pašreizējā līmenī.
(9) Attiecībā uz citiem liellopu gaļas produktiem, nav vajadzības noteikt kompensāciju, jo Kopienas īpatsvars pasaules tirdzniecībā ir visai niecīgs.
(10) Ar Komisijas Regulu (EEK) Nr. 3846/87 [9], kurā jaunākie grozījumi izdarīti ar Regulu (EK) Nr. 2319/2002 [10], ir izveidota lauksaimniecības produktu nomenklatūra eksporta kompensācijām. Ieviešot kompensāciju par tīršķirnes vaislas govīm, kuru vecums nepārsniedz 30 mēnešus, jāgroza iepriekš minētā produktu nomenklatūra.
(11) Lai atvieglotu izvedmuitas formalitātes eksportētājiem, kompensācija par jebkuriem saldētiem izcirtņiem jāpielīdzina kompensācijai par svaigiem vai dzesinātiem izcirtņiem, ja tie nav pieaugušu buļļu izcirtņi.
(12) Jāievieš stingrāka kontrole produktiem ar KN kodu 160250, paredzot, ka kompensāciju par šiem produktiem piešķir tikai tad, ja to ražošanā izmanto pasākumus saskaņā ar 4. pantu Padomes 1980. gada 4. marta Regulā (EEK) Nr. 565/80 par eksporta kompensāciju avansa maksājumu attiecībā uz lauksaimniecības produktiem [11], kura grozīta ar Regulu (EEK) Nr. 2026/83 [12].
(13) Kompensācija jāpiešķir tikai par produktiem, kuru brīva aprite ir atļauta Kopienā. Tādēļ, lai būtu iespējams saņemt kompensāciju par produktiem, tiem jābūt ar attiecīgo sanitāro marķējumu, kas noteikts Padomes Direktīvā 64/433/EEK [13], kurā jaunākie grozījumi izdarīti ar Direktīvu 95/23/EK [14], Padomes Direktīvā 94/65/EK [15] vai Padomes Direktīvā 77/99/EEK [16], kurā jaunākie grozījumi izdarīti ar Direktīvu 97/76/EK [17].
(14) Regulas (EEK) Nr. 1964/82 6. panta 2. punkts paredz, ka īpašā kompensācija jāsamazina, ja izvedamās atkaulotās gaļas daudzums veido mazāk par 95 %, bet ne mazāk kā 85 % no kopējā izcirtņu svara, kas iegūts pēc atkaulošanas.
(15) Sarunas par papildu koncesiju noteikšanu, kas risinās starp Eiropas Kopienu un Viduseiropas un Austrumeiropas asociētajām valstīm saistībā ar noslēgtajiem Eiropas nolīgumiem, pirmām kārtām ir vērstas uz to produktu tirdzniecības liberalizēšanu, uz kuriem attiecas liellopu gaļas tirgus kopīgā organizācija. Šajā sakarā no galamērķu saraksta, kas paredz kompensācijas piešķiršanu, jāsvītro Rumānija. Kompensāciju atcelšana tomēr nedrīkst būt par pamatu diferencētas kompensācijas ieviešanai eksportam uz citām zemēm.
(16) Šajā regulā paredzētie pasākumi ir saskaņā ar Liellopu gaļas pārvaldības komitejas atzinumu,
IR PIEŅĒMUSI ŠO REGULU.
1. pants
1. Produktu saraksts, par kuriem piešķir Regulas (EK) Nr. 1254/1999 33. pantā minēto eksporta kompensāciju, kā arī kompensācijas summas un galamērķi ir norādīti šīs regulas I pielikumā.
2. Šiem produktiem jāatbilst attiecīgajiem veselības marķējuma nosacījumiem:
- Direktīvas 64/433/EEK I pielikuma XI nodaļā,
- Direktīvas 94/65/EK I pielikuma VI nodaļā,
- Direktīvas 77/99/EEK B pielikuma VI nodaļā.
2. pants
Gadījumā, kas minēts Regulas (EEK) Nr. 1964/82 6. panta 2. punktā, kompensāciju par produktiem ar kodu 0201300091/00 samazina par EUR 14,00/100 kg.
3. pants
Tas, ka nav noteikta kompensācija eksportam uz Igauniju, Lietuvu, Latviju, Ungāriju un Rumāniju, nav jāuzskata par diferencētu kompensāciju.
4. pants
1. Regulas (EEK) Nr. 3846/87 pielikuma 5. sadaļu aizstāj ar šīs regulas II pielikumu.
2. Regulas (EK) Nr. 1445/95 III pielikumu aizstāj ar šīs regulas III pielikumu.
5. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
To piemēro eksporta atļaujām, kas pieteiktas, sākot no 2003. gada 3. februāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2003. gada 23. janvārī

Labels: 3
17
6